31997R1365
L 188/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1365/97 AL COMISIEI
din 16 iulie 1997
de modificare a Regulamentului (CE) nr. 716/96 de adoptare a unor măsuri excepționale pentru susținerea pieței cărnii de vită din Regatul Unit
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 805/68 al Consiliului din 27 iunie 1968 privind organizarea comună a pieței în sectorul cărnii de vită și mânzat (1), astfel cum a fost modificat ultima dată prin Regulamentul (CE) nr. 2222/96 (2), în special articolul 23,
întrucât Regulamentul (CE) nr. 716/96 (3) al Comisiei, astfel cum a fost modificat ultima dată prin Regulamentul (CE) nr. 2423/96 (4), prevede măsuri excepționale pentru susținerea pieței cărnii de vită din Regatul Unit, în special măsuri care permit să se plătească producătorilor 0,9 ECU per kilogram de greutate a animalului viu pentru animalele sacrificate în conformitate cu programul introdus de regulamentul menționat; întrucât, având în vedere tendințele prețurilor pe piața din Regatul Unit, această sumă ar trebui adaptată în cazul vacilor, în timp ce pentru animalele care se califică pentru măsurile menționate ar trebui stabilită o greutate maximă; întrucât această greutate maximă ar trebui stabilită având în vedere greutatea medie a vacilor; întrucât, prin urmare, ar trebui, de asemenea, să se adapteze contribuția comunitară în ECU per animal;
întrucât Comitetul de gestionare pentru carnea de vită și mânzat nu a emis un aviz în termenul stabilit de președintele său,
ADOPTĂ PREZENTUL REGULAMENT:
Articolul 1
Articolul 2 din Regulamentul (CE) nr. 716/96 se înlocuiește cu următorul text:
„Articolul 2
(1) Prețul pe care autoritatea competentă din Regatul Unit urmează să-l plătească producătorilor sau agenților acestora în temeiul articolului 1 alineatul (1) este următorul:
-
0,8 ECU per kilogram de greutate a animalului viu pentru vaci;
-
0,9 ECU per kilogram de greutate a animalului viu pentru alte animale.
Nu se plătesc greutățile care depășesc 560 kg animal viu, calculate, atunci când este necesar, folosind coeficienții menționați la alineatul (2).
(2) Atunci când este necesar, cântărirea animalului în cauză după sacrificare, pentru a calcula posibila greutate a animalului viu, greutatea animalului sacrificat, după sângerare și îndepărtarea pielii, a capului, a picioarelor și a viscerelor se înmulțește cu un coeficient care este:
-
2 în cazul vacilor;
-
1,70 în cazul tuturor celorlalte animale.
(3) Comunitatea cofinanțează cheltuielile suportate de către Regatul Unit pentru achizițiile menționate la articolul 1 alineatul (1) la o rată de 291 ECU per cap pentru vaci și 328 ECU per cap în cazul altor animale decât vacile, pentru fiecare animal achiziționat care este distrus în conformitate cu dispozițiile din articolul 1.
Cu toate acestea, se plătește un avans egal cu 80 % din contribuția comunitară după ecarisajul animalelor achiziționate, efectuat în conformitate cu articolul 1 alineatul (2).
(4) În cazul în care achiziția menționată la articolul 1 alineatul (1) se referă la o bovină mascul, castrată, plata prețului total menționat la alineatul (1) se efectuează cu condiția ca animalul care a fost vândut să nu fi făcut obiectul unei cereri de primă permanentă, menționată la articolul 4c din Regulamentul (CEE) nr. 805/68.
Producătorul sau mandatarul acestuia se angajează să se asigure ca prima menționată să nu fie solicitată pentru animalul în cauză.
În cazul în care acest angajament nu este asumat, suma care urmează să se plătească în conformitate cu alineatul (1) pentru animalul în cauză se reduce cu o valoare egală cu valoarea primei permanente corespunzătoare. În cazul în care pentru animalul respectiv se prezintă o cerere de primă, producătorul în cauză este obligat să ramburseze din prețul primit pentru animal o sumă egală cu prima permanentă aplicabilă. În aceste două cazuri, rata contribuției comunitare prevăzute la alineatul (3) se reduce cu o sumă egală cu prima permanentă aplicabilă.
(5) Cursul de schimb ce urmează să se aplice este cursul agricol valabil în prima zi din luna în care se face achiziția animalului în cauză.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament se aplică animalelor achiziționate de la 4 august 1997.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 iulie 1997.